Ons almal kry maar een of ander tyd stry met ander. Ander maak jou vies en as jy kwaad is, wil jy terugkap. As jy so emosioneel voel wil jy die persoon in eie munt terugbetaal. Maar Paulus leer ons ‘n baie belangrike lewensles (12:20). Kyk na die gevolge van wat jy doen. Moenie te vinnig reageer as jy emosioneel voel oor ‘n saak nie. As jy iemand gaan terugbetaal, kyk eers mooi na wat die gevolge gaan wees. Wat gaan oorbly nadat alles verby is? En as jy nie rustig in jou hart is dat die hele saak beter gaan wees na die tyd nie, moenie aangaan nie.
Paulus erken openlik dat hy bang is om Korinte toe te gaan, want as hulle hulle probleme begin uitpraat, kan dinge skeef loop. As dit gebeur is daar net hartseer en onmin wat oorbly. Dan is daar geen voordeel of sin in so gesprek nie. Daarom moet ‘n mens voor jy iets doen eers DINK. Dink wat die gevolge van dit wat jy doen gaan wees. As dit nie die saak beter gaan maak nie, moet dit dan liewer nie doen nie. ‘n Christen soek nie ‘n bloedspoor van onmin agter hom nie. Dink daarom of dit wat jy gaan doen goeie gevolge gaan hê en indien nie, dink dan hoe jy die saak anders kan hanteer sodat dit beter word en nie slegter nie.
Jy is baas oor jou eie lewe. Hoe jou lewe dus afloop is in jou hande. Maak die regte keuses deur eers te mooi te dink.